L'ELIANA CELEBRA EL DIA OLÍMPIC
28 de maig de 2015

L’Eliana es convertirà, dissabte que ve 6 de juny, en el centre de l’esport amb la celebració del Dia Olímpic. Una jornada en la qual es podran practicar més d’una vintena d’esports i gaudir d’una gran varietat d’exhibicions, a més de poder participar en la Carrera del Dia Olímpic. Aquesta gran festa de l’esport tindrà lloc a partir de les onze del matí en les diferents instal·lacions del Poliesportiu Municipal de l’Eliana.

Designada, el passat 25 d’abril, pel Comitè Olímpic Español (COE) com a seu per a la celebració del Dia Olímpic, l’Ajuntament de l’Eliana i la regidoria d’Esports es posen al capdavant de l’organització d’aquest esdeveniment esportiu que ix per primera vegada de la Comunitat de Madrid.

La inauguració tindrà lloc en el Pavelló Central del Poliesportiu, amb l’arribada de la torxa olímpica i l’hissat de la bandera. Allí estaran presents els esportistes olímpics que acompanyaran a tots els participants durant aquest dia.

A partir de les 11.15 començaran les activitats i exhibicions i a les 11.30 tindrà lloc l’eixida de la Carrera del Dia Olímpic, un recorregut de 3 quilòmetres pel nostre municipi en el qual podran participar tant xiquets com adults. Entre els esports participatius podem trobar alguns aliens a les nostres escoles esportives municipals com són el rugbi, l’hoquei, el bàdminton, el tennis de taula, tir amb arc i tir olímpic, lluita grecoromana, esgrima o alterofilia.

Una jornada esportiva i lúdica de la qual es podreu emportar un bonic record, ja que totes les persones participants tindran com a obsequi una samarreta en començar i un diploma olímpic en acabar.